《沈启南春山欲雨图歌》
明代·王世贞

千山坐失千巃嵷，似是帝遣云君封。巫鬟不辨青婀■，华掌难扑金芙蓉。

已应羲驭走骄日，或有雷门呼蛰龙。天阊元气漏不断，倏忽絪缊二仪满。

远看陇树春欲无，近即庭花暝差缓。村村麦苗俱望幸，川川鱼子希休浣。

欲雨不雨春山姿，欲吐未吐胸之奇。指端已觉气出没，眼底尚郁天淋漓。

丹青洗尽太素显，彷佛乾坤垂辟时。谁为展助虚堂色，恍有蛟螭蟠四壁。

摩挲纸素若未乾，矫首长空俄泼墨。野夫抱膝一沈吟，襄阳耕云云正深。

亦知大旱为霖在，终是南山隐雾心。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。